b"\n_START_ARTICLE_\nMi\xc8\x99carea Nurcu din Turcia\n_START_SECTION_\nScurt istoric \xe2\x80\x93 via\xc8\x9ba lui Said Nursi\n_START_PARAGRAPH_\nSaid Nursi s-a n\xc4\x83scut \xc3\xaen 1873 \xc3\xaen satul Nurs (din sud-estul Turciei). El a fost puternic influen\xc8\x9bat de \xc3\xaenv\xc4\x83\xc8\x9b\xc4\x83m\xc3\xa2ntul clasic din madrasa \xc8\x99i de atmosfera tradi\xc8\x9bional\xc4\x83 \xc8\x99i conservatoare a religiei lui. \xc3\x8en hagiografie \xc8\x99i biografia lui putem distinge trei perioade esen\xc8\x9biale din via\xc8\x9ba acestuia ._NEWLINE_\xc3\x8entre anii 1873 \xc8\x99i 1925 s-a implicat in probleme legate de politic\xc4\x83 \xc8\x99i religie, a luptat pentru introducerea islamului \xc3\xaen institu\xc8\x9biile statului \xc8\x99i a visat la o Universitate Islamic\xc4\x83 la fel de prestigioas\xc4\x83 ca  Al-Azhar. El a fost cel care a condus o mi\xc8\x99care popular\xc4\x83 de rezisten\xc8\x9b\xc4\x83 \xc3\xaen Primul R\xc4\x83zboi Mondial \xc3\xaempotriva trupelor ruse\xc8\x99ti, fiind \xc8\x9binut prizonier \xc3\xaen Siberia p\xc3\xa2n\xc4\x83 \xc3\xaen anul 1916. \xc3\x8en aceast\xc4\x83 perioad\xc4\x83 a negociat, dar \xc3\xaen zadar, rolul pe care ar fi trebuit sa-l joace islamul \xc3\xaen dezvoltarea Turciei moderne a t\xc3\xa2n\xc4\x83rului Mustafa Kemal._NEWLINE_Ne\xc3\xaencrez\xc4\x83tor \xc8\x99i dezam\xc4\x83git de noii lideri seculari ai Turciei, Nursi s-a \xc3\xaentors acas\xc4\x83 pentru a preda islamul. C\xc3\xa2nd \xc3\xaen 1925 o revolt\xc4\x83 separatist\xc4\x83 kurd\xc4\x83 izbucne\xc8\x99te \xc3\xaen sud-est, se opune, dar este deportat \xc3\xaen vest de proasp\xc4\x83tul regim kemalist, care dorea s\xc4\x83 lini\xc8\x99teasc\xc4\x83 regiunea \xc8\x99i s\xc4\x83 elimine pozi\xc8\x9bia._NEWLINE_De la deportarea lui p\xc3\xa2n\xc4\x83 la \xc3\xaenceputul anilor 1950, Said Nursi se \xc3\xaendep\xc4\x83rteaz\xc4\x83 de politic\xc4\x83 \xc8\x99i \xc3\xae\xc8\x99i petrece timpul scriind \xc8\x99i propov\xc4\x83duindu-\xc8\x99i ideiile noilor discipoli \xc8\x99i adep\xc8\x9bi. A stat \xc3\xaen \xc3\xaenchisoare timp de 11 ani (1935-1946), fiind considerat un pericol pentru siguran\xc8\x9ba statului. Majoritatea scrierilor au fost concepute \xc3\xaen \xc3\xaenchisoare, unde a \xc8\x99i convertit primii lui adep\xc8\x9bi iar ideile lui de a islamiza statul au fost inlocuite de dorin\xc8\x9be mult mai profunde ca: islamizarea spiritului \xc8\x99i consolidarea credin\xc8\x9bei prin educa\xc8\x9bie._NEWLINE_Adep\xc8\x9bii lui Nursi erau cunoscu\xc8\x9bi sub denumirea de  Nur  Talebeleri  ( Adep\xc8\x9bii luminii) . Ace\xc8\x99tia pun bazele a ceea ce vom denumi mai t\xc3\xa2rziu Mi\xc8\x99carea Nurcu.\n_START_SECTION_\nTeoriile sus\xc8\x9binute de Said Nursi\n_START_PARAGRAPH_\nMulte c\xc4\x83r\xc8\x9bi au preluat ideile referitoare la religie a lui Said Nursi, acestea av\xc3\xa2nd un impact major \xc3\xaen Turcia. Credin\xc8\x9ba reprezenta centrul tuturor ideilor \xc8\x99i g\xc3\xaendurilor acestuia. Avea prioritate consolidarea credin\xc8\x9bei individuale \xc8\x99i, abia dup\xc4\x83 \xc3\xaendeplinirea acestui pas esen\xc8\x9bial, avea loc rena\xc8\x99terea credin\xc8\x9bei \xc3\xaen societate. \xc3\x8en opinia sa, acest ideal poate fi \xc3\xaendeplinit doar prin educa\xc8\x9bie, aceasta juc\xc3\xa2nd un rol important \xc3\xaen dezvoltarea islamului \xc3\xaen contextul moderniz\xc4\x83rii._NEWLINE_\xe2\x80\x9eModernizarea\xe2\x80\x9d reprezint\xc4\x83 un alt concept important \xc3\xaen viziunea lui Said Nursi \xc3\xaen leg\xc4\x83tur\xc4\x83 cu rena\xc8\x99terea islamic\xc4\x83. Aceasta are dou\xc4\x83 aspecte diferite dar esen\xc8\x9biale. Primul, este reprezentat de tehnologie, \xc8\x99i, \xc3\xaen mod deosebit, comunica\xc8\x9biile \xc8\x99i mass-media care ar putea difuza ideile \xc8\x99i concep\xc8\x9biile lui atr\xc4\x83g\xc3\xa2nd noua genera\xc8\x9bie. Al doilea aspect este reprezentat de \xc8\x99tiin\xc8\x9b\xc4\x83. Nu dup\xc4\x83 mult timp, Nursi sus\xc8\x9bine modernizarea madrassa,aceasta fiind marcat\xc4\x83 de introducerea \xc3\xaen programa \xc8\x99colar\xc4\x83 a matematicii, fizicii \xc8\x99i logicii. Prin aceasta el vroia sa demonstreze popula\xc8\x9biei c\xc4\x83 islamul apar\xc8\x9bine prezentului dar \xc8\x99i viitorului, \xc3\xaen egal\xc4\x83 m\xc4\x83sur\xc4\x83 cu \xc8\x99tiin\xc8\x9ba \xc8\x99i modernizarea.\n_START_SECTION_\nNursi \xc8\x99i islamul politic\n_START_PARAGRAPH_\nTermenul \xe2\x80\x9cislam politic\xe2\x80\x9d descrie o ideologie care a aparut \xc3\xaen secolul al XX-lea ca o reac\xc8\x9bie a coloniz\xc4\x83rii \xc8\x99i moderniz\xc4\x83rii. Islamul politic sus\xc8\x9bine crearea unui \xe2\x80\x9cstat islamic\xe2\x80\x9d condus dup\xc4\x83 shari\xe2\x80\x99a._NEWLINE_Despre Said Nursi, \xc8\x99tim c\xc4\x83 a fost \xc8\x99i o personalitate politic\xc4\x83 important\xc4\x83 \xc8\x9bin\xc3\xa2nd , deseori, discursuri care aveau un impact deosebit asupra societ\xc4\x83\xc8\x9bii._NEWLINE_Nursi a devenit, de asemenea, membru Ittihad-i Muhammadiyya . Politica \xc3\xaen viziunea lui Nursi reprezenta o solu\xc8\x9bie la problemele (otomanilor) musulmanilor._NEWLINE_\xc3\x8en 1922, are loc o transformare a lui Said Nursi. De la vechiul Said care a urmat o cale politic\xc4\x83, la noul Said care ini\xc8\x9biaz\xc4\x83 o mi\xc8\x99care bazat\xc4\x83 pe credin\xc8\x9b\xc4\x83. Dup\xc4\x83 \xc3\xaenfr\xc3\xa2ngerea Greciei \xc3\xaen fa\xc8\x9ba Turciei, Nursi a f\xc4\x83cut parte din Marea Adunare Na\xc8\x9bional\xc4\x83 din Ankara, pentru a s\xc4\x83rb\xc4\x83tori victoria turcilor. El remarc\xc4\x83 r\xc4\x83sp\xc3\xa2ndirea optimismului printre elita turc\xc4\x83 \xc8\x99i realizeaz\xc4\x83 c\xc4\x83 aceast\xc4\x83 amenin\xc8\x9bare \xc3\xaempotriva credin\xc8\x9bei poporului turc era mult mai periculoas\xc4\x83 dec\xc3\xa2t amenin\xc8\x9barea politic\xc4\x83 venit\xc4\x83 din vest. O amenin\xc8\x9bare politic\xc4\x83 era relativ u\xc8\x99or de depistat \xc8\x99i de luptat \xc3\xaempotriva ei dar alterarea credin\xc8\x9bei era mult mai greu de comb\xc4\x83tut. \xe2\x80\x9cViermele se afla \xc3\xaen corp \xc8\x99i era greu de luptat impotriva lui \xe2\x80\x9d \xe2\x80\x93 Said Nursi. Nursi a \xc3\xaen\xc8\x9beles c\xc4\x83 trebuie sa ia atitudine \xc8\x99i s\xc4\x83 fac\xc4\x83 ceva pentru a salva credin\xc8\x9ba musulmanilor \xc8\x99i a decis s\xc4\x83 urmeze calea promov\xc4\x83rii credin\xc8\x9bei islamice. \xc3\x8en acel moment a avut loc na\xc8\x99terea \xe2\x80\x9cnoului Said\xe2\x80\x9d. Noul Said se retrage complet din politic\xc4\x83. Consider\xc4\x83 c\xc4\x83 partidele politice sunt inutile \xc8\x99i chiar d\xc4\x83un\xc4\x83toare islamului. Noua lui deviz\xc4\x83 a devenit\xc2\xa0: \xe2\x80\x9cCaut refugiu \xc3\xaen Dumnezeu de Satana \xc8\x99i de partidele politice\xe2\x80\x9d.\n_START_SECTION_\nNursi \xc8\x99i statul secular\n_START_PARAGRAPH_\nRela\xc8\x9bia dintre structur\xc4\x83 \xc8\x99i agen\xc8\x9bie reprezint\xc4\x83 una dintre cele mai importante dezbateri printre savan\xc8\x9bii sociali. \xc3\x8en mod evident, condi\xc8\x9bia politic\xc4\x83, \xc3\xaen special statul secular, are un puternic impact \xc3\xaen transformarea ideilor lui Nursi \xc8\x99i calea activismului. Ar fi un mod mult prea simplistic de a spune c\xc4\x83 activismul lui Nursi bazat pe credin\xc8\x9b\xc4\x83 a fost tactic, din cauza a trei motive principale._NEWLINE_Primul motiv: structura nu determin\xc4\x83 decizile participan\xc8\x9bilor legate de politic\xc4\x83. At\xc3\xa2t Nursi c\xc3\xaet \xc8\x99i Khomeini  au sim\xc8\x9bit piedicile politicilor statului secular. Totu\xc8\x99i unul dintre ei a ales s\xc4\x83 urmeze credin\xc8\x9ba bazat\xc4\x83 pe activism \xc3\xaen timp ce cel\xc4\x83lalt s-a r\xc4\x83sculat \xc3\xaempotriva regimului pentru a pune bazele unui stat islamic. Ei au facut alegeri complet diferite \xc3\xaen ciuda asem\xc4\x83n\xc4\x83rilor structurii politice. Aceasta demonstreaz\xc4\x83 c\xc4\x83 problema statului secular creeaz\xc4\x83 automat lideri islamici apolitici.  Chiar mai mult de at\xc3\xa2t , Nursi \xc3\xae\xc8\x99i ap\xc4\x83r\xc4\x83 pozi\xc8\x9bia apolitic\xc4\x83 folosindu-se de argumente religioase. \xc3\x8en mod constant s-a opus oric\xc4\x83rei forme de violen\xc8\x9b\xc4\x83. Din punctul lui de vedere, violen\xc8\x9ba putea fi \xc3\xaendreptat\xc4\x83 doar catre atacatorii str\xc4\x83ini deoarce abuzul ei duce, \xc3\xaentodeauna, la r\xc4\x83nirea oamenilor nevinova\xc8\x9bi.  Pentru a scoate \xc3\xaen eviden\xc8\x9b\xc4\x83 \xc8\x99i mai mult , \xc3\xaen Risale-i Nur , Nursi citeaz\xc4\x83, \xc3\xaen mod frecvent, versetul din Coran: Cine este bine c\xc4\x83l\xc4\x83uzit, nu este c\xc4\x83l\xc4\x83uzit dec\xc3\xa2t pentru sine \xc3\xaensu\xc8\x99i. Nimeni cu va c\xc4\x83ra povara altuia .  Acest verset subliniaz\xc4\x83 faptul c\xc4\x83 nici un individ nu poate fi tras la raspundere pentru gre\xc8\x99elile s\xc4\x83var\xc8\x99ite de familie,societate sau statul \xc3\xaensu\xc8\x99i. Acesta este exact punctul de vedere cu care nu sunt de acord terori\xc8\x99tii._NEWLINE_\xc3\x8en al doilea r\xc3\xa2nd, Nursi folose\xc8\x99te acela\xc8\x99i discurs apolitic \xc3\xaen pledoariile sale at\xc3\xa2t \xc3\xaen fa\xc8\x9ba publicului general c\xc3\xa2t \xc8\x99i \xc3\xaen fa\xc8\x9ba adep\xc8\x9bilor. Odat\xc4\x83, unul dintre studen\xc8\x9bii lui a ar\xc4\x83tat un interes deosebit pentru politica interna\xc8\x9bional\xc4\x83, moment \xc3\xaen care Nursi l-a mustrat aspru. \xc3\x8en scrisorile lui adresate adep\xc8\x9bilor, acesta le aminte\xc8\x99te de fiecare dat\xc4\x83 de acest incident pentru a-i face s\xc4\x83 \xc3\xaen\xc8\x9beleag\xc4\x83 c\xc4\x83 nu ar trebui s\xc4\x83 fie interesa\xc8\x9bi de politic\xc4\x83. Nursi a avut mereu o mare teama \xc8\x99i anume, c\xc4\x83 statul secular ar putea putea deveni un stat neutru din punct de vedere religios. El nu a \xc3\xaencercat s\xc4\x83-l \xc3\xaenlocuiasc\xc4\x83 cu un stat islamic, \xc3\xaen schimb, \xc8\x99i-a dorit ca to\xc8\x9bi conduc\xc4\x83torii Turciei s\xc4\x83 implementeze o adev\xc4\x83rat\xc4\x83 neutralitate prin respectarea drepturilor \xc8\x99i libert\xc4\x83\xc8\x9bilor practicate de musulmanii evlavio\xc8\x99i.  El nu a criticat niciodat\xc4\x83 statul secular \xc3\xaen sine. Unii studen\xc8\x9bi l-au vizitat \xc8\x99i l-au criticat pe profesorul lor deoarece acesta nu a vorbit despre Dumnezeu la orele sale. \xc3\x8en loc s\xc4\x83-i sus\xc8\x9bin\xc4\x83 pe studen\xc8\x9bii lui \xc3\xaen revolta deschis\xc4\x83 \xc3\xaempotriva \xc3\xaenv\xc4\x83\xc8\x9b\xc4\x83m\xc3\xa2ntului secular, Nursi i-a sf\xc4\x83tuit s\xc4\x83 se concentreze asupra materiei predat\xc4\x83 de profesor. El le-a cerut s\xc4\x83 se concentreze pe cunostin\xc8\x9bele lor pentru a \xc3\xaen\xc8\x9belege esen\xc8\x9ba \xc8\x99tiin\xc8\x9bei respective, care, \xc3\xaentr-un final, va vorbi despre Dumnezeu._NEWLINE_\xc3\x8en al treilea r\xc3\xa2nd, dac\xc4\x83 Nursi ar fi urm\xc4\x83rit putere politic\xc4\x83, ar fi acceptat pozi\xc8\x9bia care i-a fost oferit\xc4\x83 \xc3\xaen perioada Republican\xc4\x83, dar a decis s\xc4\x83 plece din Ankara c\xc4\x83tre Van pentru a tr\xc4\x83i o via\xc8\x9b\xc4\x83 ascetic\xc4\x83 departe de politic\xc4\x83._NEWLINE_\xc3\x8en final, chiar dac\xc4\x83 anumite condi\xc8\x9bii politice au afectat schimbarea ideatic\xc4\x83 a lui Nursi, aceasta nu va subestima interpretarea apolitic\xc4\x83 a operei Risale-i Nur. Toate textele vorbesc independent despre autorul lor \xc8\x99i despre condi\xc8\x9biile \xc3\xaen care au fost scrise. Risale-i Nur prezint\xc4\x83 o perspectiv\xc4\x83 islamic\xc4\x83 consistent\xc4\x83 vis-a-vis de serviciul apolitic de credin\xc8\x9b\xc4\x83.\n_START_SECTION_\nRela\xc8\x9bia lui Fethullah G\xc3\xbclen cu Said Nursi\n_START_PARAGRAPH_\nDup\xc4\x83 moartea lui Said Nursi adep\xc8\x9bii lui s-au divizat. Diverse subcomunit\xc4\x83\xc8\x9bi au ap\xc4\x83rut \xc3\xaen anii 1960 \xc8\x99i 1970 din mai multe motive: politice (sprijin pentru armat\xc4\x83 sau un partid politic), religioase (contacte cu partide politice religioase), etice (problema kurd\xc4\x83 \xc8\x99i interpretarea mesajului lui Nursi) \xc8\x99i de genera\xc8\x9bii. Printre aceste subcomunit\xc4\x83\xc8\x9bi \xc8\x99i lideri Nurcu sus\xc8\x9bin\xc3\xa2nd mo\xc8\x99tenirea Nursi, Fethullah G\xc3\xbclen iese \xc3\xaen eviden\xc8\x9b\xc4\x83._NEWLINE_De\xc8\x99i ambii barba\xc8\x9bi sunt originari din estul Turciei,G\xc3\xbclen, n\xc4\x83scut \xc3\xaen 1938 l\xc3\xa2ng\xc4\x83 Erzurum, nu l-a \xc3\xaentalnit niciodat\xc4\x83 pe Nursi; dar era puternic influen\xc8\x9bat de ideile lui._NEWLINE_Cele mai importante puncte comune care \xc3\xaei leag\xc4\x83 sunt importan\xc8\x9ba acordat\xc4\x83 educa\xc8\x9biei \xc8\x99i ancorarea islamului \xc3\xaen modernitate. De la \xc3\xaenceputul carierei sale religioase, G\xc3\xbclen, a pus \xc3\xaen practic\xc4\x83 concep\xc8\x9bia lui Nursi depre educa\xc8\x9bie ca o metod\xc4\x83 de consolidare a credin\xc8\x9bei. Ca \xc8\x99i a lui Nursi, concep\xc8\x9bia lui G\xc3\xbclen despre educa\xc8\x9bie implic\xc4\x83 o introducere \xc8\x99tiin\xc8\x9bific\xc4\x83 \xc8\x99i deschidere spre modernitate. Visul lui Nursi de a combina madrassa (sistemul de \xc3\xaenv\xc4\x83\xc8\x9b\xc4\x83m\xc3\xa2nt clasic islamic) \xc8\x99i mektep (sistemul de \xc3\xaenv\xc4\x83\xc8\x9b\xc4\x83m\xc3\xa2nt modern), dezvolt\xc3\xa2nd, simultan, subiecte laice \xc8\x99i religioase, \xc3\xaen acela\xc8\x99i curriculum, a devenit realitate. Nu \xc3\xaen ultimul r\xc3\xa2nd, ambii g\xc3\xa2nditori plaseaz\xc4\x83 islamul \xc3\xaen bun\xc4\x83 armonie cu modernitatea, extinz\xc3\xa2nd dezbaterea privind compatibilitatea islamului cu democra\xc8\x9bia \xc8\x99i lumea occidental\xc4\x83 (Fethullah G\xc3\xbclen, 2001)._NEWLINE_La \xc3\xaenceputul anilor 1970, G\xc3\xbclen a fost un angajat al statului, lucr\xc3\xa2nd ca vaiz (predicator) \xc3\xaen moscheea Kestanepazari, l\xc3\xa2ng\xc4\x83 Izmir. Con\xc8\x99tient de importan\xc8\x9ba educa\xc8\x9biei pentru dezvoltarea credin\xc8\x9bei islamice \xc3\xaen \xc8\x9bar\xc4\x83, a adunat un mic grup de adep\xc8\x9bi \xc3\xaen vakif (funda\xc8\x9bii private) \xc8\x99i a organizat \xe2\x80\x9c\xc8\x99coli de var\xc4\x83 religioase\xe2\x80\x9d, care pot fi comparate cu tabere ale cerceta\xc8\x99ilor, \xc8\x99i unde, sute de studen\xc8\x9bi primesc educa\xc8\x9bie islamic\xc4\x83._NEWLINE_\xc3\x8en timpul anilor 1970, noi vakif au fost create \xc3\xaen \xc3\xaentreaga \xc8\x9bar\xc4\x83. Re\xc8\x9beaua mass-media a fost dezvoltat\xc4\x83 cu scopul de a spori influen\xc8\x9ba comunit\xc4\x83\xc8\x9bii. Con\xc8\x99tient de statutul s\xc4\x83u fragil \xc3\xaen republica laic\xc4\x83, G\xc3\xbclen nu a atacat niciodat\xc4\x83 statul \xc8\x99i institu\xc8\x9biile sale laice, dar s-a dovedit a avea o puternic\xc4\x83 dimensiune na\xc8\x9bionalist\xc4\x83 \xc3\xaen ideologia lui._NEWLINE_Anii 1980 au cunoscut dezvoltarea rapid\xc4\x83 a mi\xc8\x99c\xc4\x83rii, facilitat\xc4\x83 prin m\xc4\x83suri liberale introduse de guvern \xc3\xaen anii 1980, care a transformat economia \xc8\x99i societatea._NEWLINE_Dezvoltarea economic\xc4\x83 a fost amplificat\xc4\x83 \xc8\x99i diverse organiza\xc8\x9bii politice, sociale \xc8\x99i religioase \xc8\x99i-au consolidat influen\xc8\x9ba. Vakif-ul apar\xc8\x9bin\xc3\xa2nd comunit\xc4\x83\xc8\x9bii G\xc3\xbclen a investit \xc3\xaen toate sectoarele economice, dar mai ales \xc3\xaen domeniul educa\xc8\x9biei, prin crearea de \xc8\x99coli private, c\xc4\x83mine \xc8\x99i dershane  (\xc8\x99coli speciale \xc3\xaen care elevii se preg\xc4\x83tesc pentru examenele de admitere la universitate). Mass-media Nurcu, cum ar fi revista Sizinti, ziarul Zaman \xc8\x99i postul de televiziune Samanyolu s-au dezvoltat. Dup\xc4\x83 lovitura militar\xc4\x83 de stat din 1980 a crescut num\xc4\x83rul activit\xc4\x83\xc8\x9bilor religioase deschise . Din cauza \xe2\x80\x9camenin\xc8\x9b\xc4\x83rii comuniste\xe2\x80\x9d \xc8\x99i a influen\xc8\x9bei de temut a organiza\xc8\x9biei de extrema st\xc3\xa2nga din Turcia, regimul militar a tolerat dezvoltarea con\xc8\x99tiin\xc8\x9bei islamice \xc3\xaen r\xc3\xa2ndul tinerilor \xc8\x99i, uneori, a facilitat dezvoltarea islamismului._NEWLINE_P\xc3\xa2n\xc4\x83 la sf\xc3\xa2r\xc8\x99itul anilor 1980, comunitatea lui Fethullah G\xc3\xbclen a devenit cea mai puternic\xc4\x83 organiza\xc8\x9bie islamic\xc4\x83 din Turcia, cu excep\xc8\x9bia diferitelor partide politice create de Necmettin Erbakan, al c\xc4\x83rui islamism este mai mult politic dec\xc3\xa2t cultural. Pr\xc4\x83bu\xc8\x99irea blocului socialist \xc3\xaen anii 1990 s-a dovedit a fi o mai bun\xc4\x83 oportunitate pentru dezvoltarea comunit\xc4\x83\xc8\x9bii \xc3\xaen Balcani, Caucazi \xc8\x99i Asia Central\xc4\x83.\n_START_SECTION_\nSufismul \xc3\xaen via\xc8\x9ba lui Nursi\n_START_PARAGRAPH_\nSufismul, ap\xc4\x83rut \xc3\xaen sec. VIII-lea \xc3\xaen Arabia \xc8\x99i Persia ca reac\xc8\x9bie \xc3\xaempotriva islamismului, cu caracter anticlerical \xc8\x99i ascetic, constituie dimensiunea interioar\xc4\x83 a islamului, afirmat\xc4\x83 prin Profetul s\xc4\x83u, pentru a retrezi \xc3\xaen con\xc8\x99tiin\xc8\x9ba oamenilor leg\xc4\x83tura primordial\xc4\x83 a acestora cu Divinitatea._NEWLINE_Sufismul se concentreaz\xc4\x83 pe progresul spiritual individual, av\xc3\xa2nd la baz\xc4\x83 rela\xc8\x9bia maestru (shaykh/\xc8\x99eic)-discipol (murid')._NEWLINE_\xc3\x8en secolul al XX-lea, sufismul a devenit un punct focal al criticilor adep\xc8\x9bilor islamului politic, dar \xc8\x99i ale moderni\xc8\x99tilor, principalele repro\xc8\x99uri ce i se aduceau fiind constituite de \xe2\x80\x9emistificarea islamului\xe2\x80\x9d \xc8\x99i influen\xc8\x9ba \xc8\x99eicilor asupra discipolilor. \xc3\x8en pofida acestor critici, o parte din ordinele sufite au supravie\xc8\x9buit \xc8\x99i continu\xc4\x83 s\xc4\x83 fie active \xc3\xaen prezent._NEWLINE_Sufismul a avut un impact important asupra ideilor \xc8\x99i experien\xc8\x9bei spirituale ale lui Said Nursi, \xc3\xaen centrul g\xc3\xa2ndirii sale afl\xc3\xa2ndu-se credin\xc8\x9ba, el acorda o importan\xc8\x9b\xc4\x83 major\xc4\x83 \xc3\xaent\xc4\x83ririi credin\xc8\x9bei individuale ca etap\xc4\x83 prioritar\xc4\x83 \xc3\xaen rena\xc8\x99terea credin\xc8\x9bei la nivelul societ\xc4\x83\xc8\x9bii. \xc3\x8en pespectiva sa, acest obiectiv putea fi atins doar prin educa\xc8\x9bie, care va juca un rol major \xc3\xaen viziunea sa asupra dezvolt\xc4\x83rii islamului \xc3\xaen contextul modernit\xc4\x83\xc8\x9bii._NEWLINE_Modul \xc3\xaen care Nursi \xc3\xaen\xc8\x9belegea islamul se baza pe \xc3\xaen\xc8\x9belegerea naturii umane, consider\xc3\xa2nd c\xc4\x83 anumite caracteristici sunt native la toate fiin\xc8\x9bele umane. Credin\xc8\x9ba religioas\xc4\x83, \xc3\xaen viziunea sa, este rezultatul sl\xc4\x83biciunii intelectuale a omului \xc8\x99i a e\xc8\x99ecului de a crea armonie permanent\xc4\x83 \xc3\xaen via\xc8\x9ba \xc8\x99i societatea sa. Din moment ce religia se reg\xc4\x83se\xc8\x99te \xc3\xaen natura uman\xc4\x83, Nursi consider\xc4\x83 c\xc4\x83 absen\xc8\x9b\xc4\x83a acesteia constituie sursa multor conflicte \xc8\x99i r\xc4\x83zboaie. El extinde acest concept la nivel societal, unde absen\xc8\x9ba lui Dumnezeu din spa\xc8\x9biul public este perceput\xc4\x83 ca sursa problemelor individului._NEWLINE_Credin\xc8\x9ba este baza unei comunit\xc4\x83\xc8\x9bi morale \xc8\x99i sursa cunoa\xc8\x99terii \xc3\xaen ceea ce prive\xc8\x99te lumea. Nursi \xc8\x99i-a exprimat convingerile \xc3\xaen termenii conceptelor de credin\xc8\x9b\xc4\x83 (iman) \xc8\x99i via\xc8\x9b\xc4\x83 (hayat), unde credin\xc8\x9ba este experimentat\xc4\x83 \xc3\xaen practicile zilnice, iar ordina social\xc4\x83 este determinat\xc4\x83 de islam (prin sharia)._NEWLINE_Nursi a realizat c\xc4\x83, \xc3\xaentr-o epoc\xc4\x83 modern\xc4\x83 dominat\xc4\x83 de empirismul iluminismului, credin\xc8\x9ba poate fi sus\xc8\x9binut\xc4\x83 doar \xc3\xaen condi\xc8\x9biile \xc3\xaen care credincio\xc8\x99ii \xc3\xaencearc\xc4\x83 \xc3\xaen mod activ s\xc4\x83 \xc3\xaen\xc8\x9beleag\xc4\x83 \xc8\x99i s\xc4\x83 interpreteze islamul, iar pentru aceasta a construit texte accesibile, \xc3\xaen limbajul uzual al oamenilor obi\xc8\x99nui\xc8\x9bi._NEWLINE_Abordarea sa devine, a\xc8\x99adar, un punct de cotitur\xc4\x83 fa\xc8\x9b\xc4\x83 de \xc3\xaen\xc8\x9belegerea imitativ\xc4\x83 a islamului, sus\xc8\x9binut\xc4\x83 de ulema/l\xc4\x83ca\xc8\x99urile sufite, Nursi opt\xc3\xa2nd pentru o \xc3\xaen\xc8\x9belegere mai reflexiv\xc4\x83, complex\xc4\x83, prin analiz\xc4\x83 critic\xc4\x83, deliberat\xc4\x83._NEWLINE_Scrierile lui Nursi urm\xc4\x83reau crearea unei pun\xc8\x9bi conceptuale \xc3\xaentre societatea turc\xc4\x83 \xc8\x99i islam prin abordarea a dou\xc4\x83 probleme perene din prima jum\xc4\x83tate a sec. al XX-lea: pr\xc4\x83bu\xc8\x99irea autorit\xc4\x83\xc8\x9bii religioase \xc8\x99i dominan\xc8\x9ba pozitivismului politic \xc8\x99i \xc8\x99tiin\xc8\x9bific. Scopul acestora era conservarea islamului ca text viu, \xc3\xaentrupat \xc3\xaen experien\xc8\x9bele zilnice, f\xc4\x83r\xc4\x83 sus\xc8\x9binerea factorilor politici sau pilonilor tradi\xc8\x9bionali, precum l\xc4\x83ca\xc8\x99urile sufite. Pe m\xc4\x83sur\xc4\x83 ce statul republican a \xc3\xaenceput s\xc4\x83 trateze religia ca principalul obstacol \xc3\xaen calea dezvolt\xc4\x83rii na\xc8\x9bionale, Nursi a \xc3\xaencercat s\xc4\x83 construiasc\xc4\x83 o nou\xc4\x83 interpretare \xc8\x99i metodologie a religiei, subliniind importan\xc8\x9ba studierii Coranului pentru adaptarea islamului la modernitate. Acest tip de studiu trebuia \xc3\xaentreprins de credincio\xc8\x99i educa\xc8\x9bi, deoarece a realizat c\xc4\x83 ulema tradi\xc8\x9bionali, care pretindeau c\xc4\x83 de\xc8\x9bin monopolul asupra interpret\xc4\x83rii textelor religioase, nu pot face fa\xc8\x9b\xc4\x83 provoc\xc4\x83rilor unei epoci pozitiviste, \xc3\xaen care s-a dezvoltat o abordare critic\xc4\x83 asupra cunoa\xc8\x99terii._NEWLINE_Operele sale sunt cunoscute ca Risale-i Nur, fiind formate din trei mai grupuri de texte. Primul set cuprinde scrierile din perioada \xc3\xaen care acesta se autodefine\xc8\x99te ca vechiul Said, precum Mesnevi-i Nuriye, \xc4\xb0\xc8\x99aratul \xc4\xb0caz, \xc8\x99i \xc4\xb0cimai Receteler I \xc8\x99i II. Celelalte dou\xc4\x83 seturi au fost scrise \xc3\xaen perioada noului Said, a doua perioad\xc4\x83 a vie\xc8\x9bii sale, \xc3\xaen care a servit islamul prin c\xc4\x83r\xc8\x9bile Sozler, Mektubat, \xc8\x98ualar \xc8\x99i Lemalar, precum \xc8\x99i prin Kastamonu Lahikas\xc4\xb1, Emirda\xc4\x9f Lahikas\xc4\xb1 \xc8\x99i Barla Lahikas\xc4\xb1. Pe l\xc3\xa2ng\xc4\x83 acestea, Nursi a scris \xc8\x99i alte opere precum Sikke-i Tasdik-i Gaybi \xc8\x99i Talikat._NEWLINE_Pentru Nursi, noul Said este preferabil vechiului Said, tranzi\xc8\x9bia ocup\xc3\xa2nd c\xc3\xa2\xc8\x9biva ani din via\xc8\x9ba sa. \xc3\x8en acest r\xc4\x83stimp a experimentat schimb\xc4\x83ri profunde \xc3\xaen lumea sa interioar\xc4\x83, pe m\xc4\x83sur\xc4\x83 ce a renun\xc8\x9bat la politic\xc4\x83 \xc8\x99i filosofie \xc8\x99i s-a dedicat credin\xc8\x9bei \xc8\x99i cunoa\xc8\x99terii Coranului. \xc3\x8en perioada noului Said, s-a dedicat lectur\xc4\x83rii exclusive a Coranului, \xc3\xaenregistr\xc3\xa2nd sensurile ce izvorau din inima sa. Pentru el \xc8\x99i discipolii s\xc4\x83i, a scrie sensuri, a le citi \xc8\x99i a le explica altora a devenit \xe2\x80\x9eserviciul \xc3\xaentru credin\xc8\x9b\xc4\x83 \xc8\x99i Coran\xe2\x80\x9d . Astfel, mi\xc8\x99carea lui Nursi a fost definit\xc4\x83 ca \xe2\x80\x9eserviciul \xc3\xaentru credin\xc8\x9b\xc4\x83 \xc8\x99i Coran\xe2\x80\x9d chiar de \xc3\xaentemeietorul s\xc4\x83u._NEWLINE_Din acest motiv mi\xc8\x99carea nu este considerat\xc4\x83 a fi un ordin sufit, ci o comunitate (cemaat). \xc3\x8en mod similar, Nursi nu se consider\xc4\x83 un \xc8\x99eic sufit, ci doar un simplu dasc\xc4\x83l/\xc3\xaenv\xc4\x83\xc8\x9b\xc4\x83tor. Pe de alt\xc4\x83 parte, dup\xc4\x83 cum afirm\xc4\x83 majoritatea exper\xc8\x9bilor, at\xc3\xa2t via\xc8\x9ba c\xc3\xa2t \xc8\x99i opera lui Nursi prezint\xc4\x83 numeroase aspecte \xc8\x99i influen\xc8\x9be sufite, care vor face, \xc3\xaen continuare, subiectul lucr\xc4\x83rii de fa\xc8\x9b\xc4\x83._NEWLINE_Bediuzzam Said Nursi s-a n\xc4\x83scut la finalul secolului al XIX-lea \xc3\xaentr-un or\xc4\x83\xc8\x99el din sud-estul Anatoliei. \xc3\x8en perioada copil\xc4\x83riei acestuia, ramura Khalidi a ordinului sufit Naqshbandia avea o influen\xc8\x9b\xc4\x83 extins\xc4\x83 \xc3\xaen estul Anatoliei, iar Seyyed Taha Nehri Hakkari, unul dintre \xc8\x99eicii Khalidi, a avut conexiuni cu to\xc8\x9bi cei care l-au \xc3\xaendrumat pe Nursi. Spre exemplu, Sibgatullah Arvasi, unul dintre succesorii lui Seyyid Taha, provenea din acela\xc8\x99i sat ca Nursi, iar toat\xc4\x83 lumea din comunitate, inclusiv familia lui Nursi, nutrea un respect deosebit fa\xc8\x9b\xc4\x83 de acesta._NEWLINE_\xc8\x98eicul care a avut influen\xc8\x9b\xc4\x83 direct\xc4\x83 asupra lui Nursi a fost \xc3\xaens\xc4\x83 succesorul lui Arvasi, \xc8\x99eicul Abdurrahman Tagi. Nursi \xc8\x99i-a \xc3\xaenceput educa\xc8\x9bia formal\xc4\x83 la varsta de 9 ani, \xc3\xaentr-o madrasa \xc3\xaenfiin\xc8\x9bat\xc4\x83 de Tagi. Mai t\xc3\xa2rziu, acesta \xc3\xae\xc8\x99i amintea cu admira\xc8\x9bie de perioada respectiv\xc4\x83 \xc8\x99i, mai ales, de discu\xc8\x9biile \xc8\x99tiin\xc8\x9bifice purtate \xc8\x99i influen\xc8\x9ba acestora asupra sufletului s\xc4\x83u. \xc3\x8en pofida str\xc3\xa2nsei leg\xc4\x83turi dintre cei doi, nu exist\xc4\x83 vreo dovad\xc4\x83 c\xc4\x83 cel din urm\xc4\x83 ar fi fost murid \xc8\x99eicului Tagi._NEWLINE_\xc3\x8en biografia lui Nursi mai sunt men\xc8\x9biona\xc8\x9bi al\xc8\x9bi doi mae\xc8\x99trii Naqshbandi, \xc8\x99eic Fethullah Verkanisi \xc8\x99i Seyyid Nur Muhammed Efendi, dar nu exist\xc4\x83 foarte multe informa\xc8\x9bii despre rela\xc8\x9biile sale cu ace\xc8\x99tia. Nursi afirma despre \xc8\x99eicul Muhammed Kufrevi c\xc4\x83 i-a oferit lec\xc8\x9bia final\xc4\x83 \xc3\xaen cadrul educa\xc8\x9biei sale formale._NEWLINE_Un alt \xc8\x99eic Naqshbandia demn de men\xc8\x9bionat este Fehim Arvasi, succesorul lui Seyyid Taha Nehri, despre care Nursi afirma c\xc4\x83 este cel mai important dasc\xc4\x83l pe care l-a avut \xc3\xaen perioada educa\xc8\x9biei formale._NEWLINE_Dincolo de influen\xc8\x9ba acestor mae\xc8\x99tri Naqshbandia, Nursi \xc3\xael admira de \xc3\xaentemeietorul ordinului Qadiri, Abdulkadir Geylani (a tr\xc4\x83it \xc3\xaen secolul al XI-lea), cu care a avut o rela\xc8\x9bie de tip uveysi (instruire f\xc4\x83r\xc4\x83 contact fizic cu maestrul)._NEWLINE_\xc3\x8en constituirea con\xc8\x99tiin\xc8\x9bei spirituale a noului Said scrierile mae\xc8\x99trilor Naqshbandia au avut un rol important, de\xc8\x99i g\xc3\xaendirea sa difer\xc4\x83 semnificativ de tradi\xc8\x9bia acestui ordin. Spre exemplu, ordinele sufite subliniaz\xc4\x83 cultivarea interioar\xc4\x83 a sinelui, \xc3\xaen timp ce Nursi consider\xc4\x83 de maxim\xc4\x83 importan\xc8\x9b\xc4\x83 reconcilierea credin\xc8\x9bei cu ra\xc8\x9biunea \xc8\x99i exigen\xc8\x9bele moderne: \xe2\x80\x9eViitorul va fi decis de ra\xc8\x9biune \xc8\x99i \xc8\x99tiin\xc8\x9b\xc4\x83. Interpretarea coranic\xc4\x83, ce abordeaz\xc4\x83 problemele \xc3\xaen lumina ra\xc8\x9biunii \xc8\x99i a \xc8\x99tiin\xc8\x9bei va modela viitorul\xe2\x80\x9d._NEWLINE_\xc3\x8en pofida influen\xc8\x9bei evidente la care a fost expus din partea diverselor ordine sufite, Nursi nu se considera sufi sau \xc8\x99eic. El percepea sufismul ca fiind un fruct, iar credin\xc8\x9ba p\xc3\xa2ine \xc8\x99i considera c\xc4\x83 f\xc4\x83r\xc4\x83 fruct po\xc8\x9bi sa supravie\xc8\x9buie\xc8\x99ti, \xc3\xaens\xc4\x83 nu f\xc4\x83r\xc4\x83 p\xc3\xa2ine.\n_START_SECTION_\nViziunea lui Nursi asupra sufismului\n_START_PARAGRAPH_\n\xc3\x8en eseul \xe2\x80\x9eTelvihat-\xc4\x9b Tis\xe2\x80\x99a\xe2\x80\x9d (The nine allusions), parte a Risale-i Nur, Nursi \xc3\xae\xc8\x99i exprim\xc4\x83 perspectiva asupra ordinelor sufite . Dup\xc4\x83 ce a discutat calea sufit\xc4\x83 \xc3\xaen \xe2\x80\x9eTelvihat-\xc4\x9b Tis\xe2\x80\x99a\xe2\x80\x9d, Nursi a inclus o addenda, \xc3\xaen care a f\xc4\x83cut distinc\xc8\x9bia \xc3\xaentre calea sa \xc8\x99i calea sufit\xc4\x83 (tariqat), afirm\xc3\xa2nd c\xc4\x83 parcursul s\xc4\x83u este adev\xc4\x83rul (hakikat) \xc8\x99i legea revelat\xc4\x83 (\xc8\x99eriat). \xc3\x8en pofida faptului c\xc4\x83 Nursi considera dragostea extatic\xc4\x83 o cale valid\xc4\x83 c\xc4\x83tre Dumnezeu, percepea calea sa ca fiind mai sigur\xc4\x83, mai larg\xc4\x83 \xc8\x99i mai rapid\xc4\x83. Deplasarea accentului din zona dragostei extatice constituie, de asemenea o diferen\xc8\x9b\xc4\x83 major\xc4\x83 \xc3\xaentre el \xc8\x99i Fethullah Gulen, din moment ce acesta din urm\xc4\x83 consider\xc4\x83 dragostea unul dintre cele mai importante aspecte ale c\xc4\x83ii spre Divinitate._NEWLINE_\xc3\x8en ceea ce prive\xc8\x99te practica religioas\xc4\x83, Nursi afirma c\xc4\x83 urmeaz\xc4\x83 sunna, \xc3\xaendepline\xc8\x99te toate ac\xc8\x9biunile religioase care se impun (fer\xc3\xa2iz), evit\xc4\x83 de marile p\xc4\x83cate (keb\xc3\xa2ir), concomitent cu efectuarea, \xc3\xaen mod corect, a rug\xc4\x83ciunilor zilnice._NEWLINE_Viziunea lui Nursi asupra sufismului este prezenta din \xc8\x99ase perspective: epistemologic\xc4\x83, ontologic\xc4\x83, antropologic\xc4\x83, psihologic\xc4\x83, teleologic\xc4\x83 \xc8\x99i metodologic\xc4\x83, pentru a facilita \xc3\xaen\xc8\x9belegerea acesteia.\n_START_SECTION_\nPespectiva epistemologic\xc4\x83\n_START_PARAGRAPH_\nDin aceas\xc4\x83 perspectiv\xc4\x83, Nursi consider\xc4\x83 ca fiind surse valide de cunoa\xc8\x99tere, printre altele, revela\xc8\x9bia, inspira\xc8\x9bia spiritual\xc4\x83, sunna, cunoa\xc8\x99terea derivat\xc4\x83 din inim\xc4\x83 \xc8\x99i st\xc4\x83ri spirituale \xc8\x99i cunoa\xc8\x99terea direct\xc4\x83 a lui Dumnezeu, gnosisul._NEWLINE_Revela\xc8\x9bia coranic\xc4\x83 (wahy) \xc8\x99i inspira\xc8\x9bia spiritual\xc4\x83 (ilham) se afl\xc4\x83 \xc3\xaen str\xc3\xa2ns\xc4\x83 conexiune (Godlas, 2008), de\xc8\x99i exist\xc4\x83 dou\xc4\x83 diferen\xc8\x9be majore \xc3\xaentre cele dou\xc4\x83: \xc3\xaen primul r\xc3\xa2nd inspira\xc8\x9bia vine f\xc4\x83r\xc4\x83 intermediar, \xc3\xaen timp ce majoritatea revela\xc8\x9biilor este adus\xc4\x83 profe\xc8\x9bilor cu ajutorul \xc3\xaengerilor, revela\xc8\x9bia av\xc3\xa2nd un stat mai \xc3\xaenalt dec\xc3\xa2t inspira\xc8\x9bia; \xc3\xaen al doilea r\xc3\xa2nd, inspira\xc8\x9bia este relativ obscur\xc4\x83 \xc8\x99i general\xc4\x83 \xc3\xaen referin\xc8\x9be, \xc3\xaen timp ce revela\xc8\x9bia este at\xc3\xa2t pur\xc4\x83, c\xc3\xa2t \xc8\x99i specific\xc4\x83. Pentru Nursi, cunoa\xc8\x99terea nev\xc4\x83zutului prin inspira\xc8\x9bie este imprecis\xc4\x83, \xc8\x99i \xc3\xaen multe aspecte, lipsit\xc4\x83 de claritate ._NEWLINE_\xc3\x8en plus, Nursi recunoa\xc8\x99te sunna ca baz\xc4\x83 a modalit\xc4\x83\xc8\x9bii de urmare a c\xc4\x83ii pentru sufi\xc8\x9bi, iar descriindu-i semnifica\xc8\x9bia afirm\xc4\x83 c\xc4\x83 \xe2\x80\x9eurmarea practicilor profetului este cea mai important\xc4\x83 baz\xc4\x83 a c\xc4\x83ii sufite\xe2\x80\x9d (Nursi, Mektubat, 2001, Seventh Allusion)._NEWLINE_\xc3\x8en ceea ce prive\xc8\x99te cunoa\xc8\x99terea, acesta face distinc\xc8\x9bia \xc3\xaentre cea derivat\xc4\x83 din inim\xc4\x83 (kalb\xc3\xae) sau din alte stadii spirituale \xc8\x99i cea survenit\xc4\x83 prin ra\xc8\x9biune (hal\xc3\xae), observ\xc3\xa2nd c\xc4\x83, pentru unii dintre sufi\xc8\x9bi, exista un poten\xc8\x9bial conflict \xc3\xaentre cele dou\xc4\x83. _NEWLINE_Pentru Nursi, principalele surse ale gnosisului pe care Dumnezeu le prezint\xc4\x83 umanit\xc4\x83\xc8\x9bii, dovezi ale unit\xc4\x83\xc8\x9bii \xc8\x99i unicit\xc4\x83\xc8\x9bii lui Sale (tawhid), sunt Profetul Muhammad, universul, Coranul \xc8\x99i con\xc8\x99tiin\xc8\x9ba (vicdan).\n_START_SECTION_\nPerspectiva ontologic\xc4\x83\n_START_PARAGRAPH_\nDin perspectiv\xc4\x83 teologic\xc4\x83 musulman\xc4\x83 \xc3\xaen general \xc8\x99i sufit\xc4\x83 \xc3\xaen particular, Dumnezeu este, ontologic vorbind, realitatea suprem\xc4\x83, iar Nursi vorbe\xc8\x99te despre El ca fiind Existentul \xc3\xaen mod necesar (w\xc3\xa2jib al-wujud)._NEWLINE_\xc3\x8en plus, teologic, Dumnezeu are nume \xc8\x99i atribute divine care sunt reale, iar printre acestea Nursi se refer\xc4\x83 la El cu numele de Creatorul (al-Kh\xc3\xa2liq). Conform lui Nursi, existen\xc8\x9ba lui Dumnezeu este necesar\xc4\x83, \xc3\xaen absen\xc8\x9ba acestuia neexist\xc3\xa2nd modalitate de a explica existen\xc8\x9ba._NEWLINE_\xc3\x8en cazul \xc3\xaen care crea\xc8\x9bia \xc3\xaei este atribuit\xc4\x83 unicului Dumnezeu, atunci crea\xc8\x9bia \xc3\xaentregului univers devine la fel de facil\xc4\x83 ca \xc8\x99i crearea unei singure fiin\xc8\x9be. \xc3\x8en cazul \xc3\xaen care crea\xc8\x9bia ar fi atribuit\xc4\x83 mai multor entit\xc4\x83\xc8\x9bi, atunci crearea unei insecte ar deveni la fel de dificil\xc4\x83 ca \xc8\x99i crearea Raiului ._NEWLINE_\xc3\x8en alt plan, de\xc8\x99i Nursi nu-i acuz\xc4\x83 pe adep\xc8\x9bii sufismului c\xc4\x83 nu cred \xc3\xaen Ziua de Apoi \xc8\x99i \xc3\xaen judecata divin\xc4\x83, el manifest\xc4\x83 \xc3\xaengrijorare \xc3\xaen ceea ce prive\xc8\x99te viziunea sufit\xc4\x83 conform c\xc4\x83reia Existentul \xc3\xaen mod necesar (w\xc3\xa2jib al-wujud) este singurul cu adev\xc4\x83rat existent, deoarece pare a amenin\xc8\x9ba credin\xc8\x9ba \xc3\xaen Ziua de Apoi, un element esen\xc8\x9bial al religiei islamice.\n_START_SECTION_\nPerspectiva antropologic\xc4\x83\n_START_PARAGRAPH_\nNursi se refer\xc4\x83 at\xc3\xa2t la univers, c\xc3\xa2t \xc8\x99i la o singur\xc4\x83 fiin\xc8\x9b\xc4\x83 uman\xc4\x83 prin intermediul cuvintelor macrocosmos (alem-i kebir) \xc8\x99i microcosmos (alem-i sagir). Din punctul s\xc4\x83u de vedere \xc3\xaentre cele dou\xc4\x83 exist\xc4\x83 o puternic\xc4\x83 asem\xc4\x83nare, scopul fiin\xc8\x9bei umane fiind acela de a reflecta numele lui Dumnezeu. De aceast\xc4\x83 manier\xc4\x83, creionul divin a scris con\xc8\x9binutul \xc3\xaentregului univers \xc3\xaentr-o fiin\xc8\x9b\xc4\x83 uman\xc4\x83, iar universul mic\xc8\x99orat poate p\xc4\x83rea o fiin\xc8\x9b\xc4\x83. Similar, \xc3\xaen cazul \xc3\xaen care o fiin\xc8\x9b\xc4\x83 uman\xc4\x83 ar putea fi extins\xc4\x83, ar arat\xc4\x83 ca enormul univers. _NEWLINE_Cea mai important\xc4\x83 abilitate a fiin\xc8\x9bei umane este aceea de avea credin\xc8\x9b\xc4\x83 \xc3\xaen Dumnezeu, fapt ce permite sufletului uman s\xc4\x83 \xc3\xaenfloreasc\xc4\x83 \xc8\x99i s\xc4\x83 contribuie la ascensiunea tuturor calit\xc4\x83\xc8\x9bilor. _NEWLINE_\xc3\x8en plus, credin\xc8\x9ba conexeaz\xc4\x83 fiin\xc8\x9ba uman\xc4\x83 cu Creatorul s\xc4\x83u, iar absen\xc8\x9ba acesteia duce la pierderea leg\xc4\x83turii, caz \xc3\xaen care tot ceea ce reflect\xc4\x83 fiin\xc8\x9ba va fi lipsit de sens, iar numele \xc8\x99i atributele divine nu mai pot fi interpretate. _NEWLINE_Pentru Nursi, pe l\xc3\xa2ng\xc4\x83 \xc3\xaendatoririle sale cosmice, omul mai are dou\xc4\x83 obliga\xc8\x9bii suplimentare: adorarea \xc8\x99i reflec\xc8\x9bia, deoarece, \xc3\xaen ceea ce prive\xc8\x99te umanitatea, Dumnezeu o guverneaz\xc4\x83 \xc8\x99i o educ\xc4\x83 cu dragoste \xc8\x99i mil\xc4\x83, \xc3\xaen timp ce aceasta \xc3\x8el venereaz\xc4\x83 pentru a-L glorifica.\n_START_SECTION_\nPerspectiva psihologic\xc4\x83\n_START_PARAGRAPH_\n\xc3\x8en \xc3\xaencercarea de a contura dimensiunea psihologic\xc4\x83 a viziunii lui Said Nursi asupra sufismului, Godlas aduce \xc3\xaen discu\xc8\x9bie mai multe sta\xc8\x9bii ale con\xc8\x99tiin\xc8\x9bei, printre care, dragostea, sinceritatea, predarea, fericirea \xc8\x99i posibilitatea de a se baza pe Dumnezeu._NEWLINE_\xc3\x8en viziunea lui Nursi, dragostea este rezultatul cunoa\xc8\x99terii divinit\xc4\x83\xc8\x9bii, put\xc3\xa2nd fi considerat\xc4\x83 catalizatorul transform\xc4\x83rii spirituale, dar \xc8\x99i modalitatea prin care oricine poate fi \xc3\xaenv\xc4\x83luit de dragostea adev\xc4\x83rat\xc4\x83 \xc8\x99i de Dumnezeu. A\xc8\x99adar, dragostea, ca stadiul al con\xc8\x99tiin\xc8\x9bei, poate avea at\xc3\xa2t consecin\xc8\x9be negative, c\xc3\xa2t \xc8\x99i pozitive._NEWLINE_Confrom lui Burckhardt, este o tr\xc4\x83s\xc4\x83tur\xc4\x83 caracteristic\xc4\x83 a sufismului faptul c\xc4\x83 expresiile sale \xc8\x9bin de cump\xc4\x83na dintre iubire \xc8\x99i cunoa\xc8\x99tere. Expresia afectiv\xc4\x83 integreaz\xc4\x83 mai u\xc8\x99or atitudinea religioas\xc4\x83, care este puncul de plecare al oric\xc4\x83rei spiritualit\xc4\x83\xc8\x9bi islamice; limbajul dragostei permite enun\xc8\x9barea adev\xc4\x83rurilor esoterice de cel mai \xc3\xaenalt nivel, f\xc4\x83r\xc4\x83 a intra \xc3\xaen conflict cu teologia dogmatic\xc4\x83._NEWLINE_Sinceritatea este considerat\xc4\x83 o sta\xc8\x9bie obligatorie pe calea sufit\xc4\x83, Nursi consider\xc3\xa2nd c\xc4\x83 determin\xc4\x83 indivizi s\xc4\x83 nu asocieze, \xc3\xaen mod incon\xc8\x99tient, alte entit\xc4\x83\xc8\x9bi divinit\xc4\x83\xc8\x9bii, elimin\xc3\xa2nd, totodat\xc4\x83 elimin\xc4\x83 ipocrizia \xc8\x99i artificialul._NEWLINE_Cu acest prilej Nursi eviden\xc8\x9biaz\xc4\x83 importan\xc8\x9ba sufletului (nafs), acea parte a individului care \xc3\xaendemn\xc4\x83 la r\xc4\x83u. Pe l\xc3\xa2ng\xc4\x83 suflet, inima este, at\xc3\xa2t pentru cel men\xc8\x9bionat, c\xc3\xa2t \xc8\x99i pentru sufi\xc8\x9bi, un atribut al con\xc8\x99tiin\xc8\x9bei extrem de important, fiind, de asemenea, microcosmosul existen\xc8\x9bei. \xc3\x8en plus, inima este cu at\xc3\xa2t mai important\xc4\x83, cu c\xc3\xa2t are capacitatea de a trezi celelalte componente ale con\xc8\x99tiin\xc8\x9bei.\n_START_SECTION_\nPerspectiva teleologic\xc4\x83\n_START_PARAGRAPH_\nViziunea lui Nursi asupra scopului vie\xc8\x9bii umane \xc8\x99i a adev\xc4\x83ratei c\xc4\x83i sufite se bazeaz\xc4\x83 pe patru scopuri principale: eliberarea de agonia sufletului \xc3\xaen lume, accederea \xc3\xaen Rai dup\xc4\x83 Ziua Judec\xc4\x83\xc8\x9bii, servirea lui Dumnezeu \xc8\x99i manifestarea adev\xc4\x83rurilor divine \xc3\xaen fiin\xc8\x9b\xc4\x83, deci transformarea \xc3\xaen musulman._NEWLINE_Primul scop constituie eliberarea de durerea condi\xc8\x9biei umane, care este suferin\xc8\x9ba unui suflet \xc3\xaen de\xc8\x99ertul existen\xc8\x9bei, separat de prezen\xc8\x9ba lui Dumnezeu, indiferent dac\xc4\x83 este e separare con\xc8\x99tient\xc4\x83 sau nu._NEWLINE_Cel de-al doilea scop este \xc3\xaemp\xc4\x83rt\xc4\x83\xc8\x99it de \xc3\xaentreaga umma, credincio\xc8\x99i dorind ca, dup\xc4\x83 Ziua Judec\xc4\x83\xc8\x9bii, s\xc4\x83 i se al\xc4\x83ture lui Dumnezeu \xc3\xaen Rai. \xc3\x8en acest context, Nursi, dup\xc4\x83 cum spuneam mai sus, \xc3\xae\xc8\x99i exprim\xc4\x83 \xc3\xaengrijorarea privind modul \xc3\xaen care sufi\xc8\x9bi neglijeaz\xc4\x83 acest eveniment, atr\xc4\x83g\xc3\xa2nd aten\xc8\x9bia asupra importan\xc8\x9bei modului \xc3\xaen care oamenii \xc3\xae\xc8\x99i tr\xc4\x83iesc via\xc8\x9ba, fapt de care depinde salvarea lor de focul Iadului. _NEWLINE_\xc3\x8en ceea ce prive\xc8\x99te cel de-al treilea scop, Nursi subliniaz\xc4\x83 c\xc4\x83 o parte dintre adep\xc8\x9bii ordinelor sufite pierd din vedere faptul c\xc4\x83 Dumnezeu nu \xc3\xaei va r\xc4\x83spl\xc4\x83ti pe oameni pe p\xc4\x83m\xc3\xa2n, de aceea unul dintre scopurile principale ale vie\xc8\x9bii ar trebui sa devin\xc4\x83 recompensele spirituale._NEWLINE_\xc3\x8en final, cel de-al patrulea scop este \xc3\xaemp\xc4\x83rt\xc4\x83\xc8\x99it at\xc3\xa2t de sufi\xc8\x9bi, c\xc3\xa2t \xc8\x99i de Nursi, a fi cu adev\xc4\x83rat servitorul \xc8\x99i prietenul lui Dumnezeu este sinonim cu a fi o fiin\xc8\x9b\xc4\x83 cu adev\xc4\x83rat perfect\xc4\x83 (insan-i kamil), un adev\xc4\x83rat musulman.\n_START_SECTION_\nPerspectiva metodologic\xc4\x83\n_START_PARAGRAPH_\nPrintre metodele sufi avute \xc3\xaen vedere de Nursi se num\xc4\x83r\xc4\x83 cea social\xc4\x83, cea politic\xc4\x83 \xc8\x99i cea spiritual-religioas\xc4\x83. Din punctul s\xc4\x83u de vedere metoda social\xc4\x83 sufit\xc4\x83 este l\xc4\x83udabil\xc4\x83 pentru c\xc4\x83 a facilitat crearea sentimentului de \xe2\x80\x9efr\xc4\x83\xc8\x9bie\xe2\x80\x9d \xc3\xaentre musulmani. \xc3\x8en context, acesta a remarcat rolul politic important al ordinelor sufite \xc3\xaen adaptarea islamului la schimb\xc4\x83rile sociale \xc3\xaen Imperiul Otoman._NEWLINE_Pe de alt\xc4\x83 parte, Nursi a exprimat opinii critice la adresa unor aspecte ale sufsmului tradi\xc8\x9bional, consider\xc3\xa2nd c\xc4\x83 tradi\xc8\x9biile sufi ar putea s\xc4\x83 joace un rol restr\xc3\xa2ns \xc3\xaen cadrul reformelor sociale \xc3\xaentr-o epoc\xc4\x83 modern\xc4\x83 \xc3\xaenc\xc4\x83rcat\xc4\x83 de scepticism._NEWLINE_Printre aspectele spiritual-religioase ale sufismului se eviden\xc8\x9biaz\xc4\x83, \xc3\xaen viziunea lui Said Nursi, recuno\xc8\x99tin\xc8\x9ba, dragostea \xc8\x99i gnosisul, aducerea aminte si reflec\xc8\x9bia, sharia \xc8\x99i sunna."